Rīgā, 2022.gada 6.maijā

Salas vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kuri dalījās ar pārdomām, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Salas vidusskola ir akreditējama uz 6 gadiem, apliecinot, ka iestādes darbs atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “ļoti labi”, tādējādi atzīstot, ka vadītāja teicami vada izglītības iestādi, ievieš pārmaiņas un tikpat aktīvi nākamajos gados plāno turpināt darbu pie pārmaiņu nostiprināšanas un nākamo pārmaiņu ieviešanas vadības darbā, personāla profesionālo prasmju, skolas emocionālās un fiziskās vides drošības uzlabošanā un mācību kvalitātes un sasniegumu paaugstināšanā.

Salas vidusskolas stiprās puses ir:

- veiktais nozīmīgais darbs, lai nodrošinātu vienlīdzīgas attieksmes un iekļaujošas vides izveidi. Izglītības iestādē viena no audzināšanas darba prioritātēm nākamajiem trīs gadiem ir sociāli emocionālo prasmju apgūšana, kas ir plānveidīgi uzsākta;

- sava attīstības potenciāla apzināšanās – vājo pušu identificēšana un darbs, lai tās novērstu. Šajā procesā ir svarīgi, ka Jūs, vecāki, dalāties ar Jums pieejamo informāciju un sadarbojaties skolas darba uzlabošanā, tai skaitā, pedagogu prasmju attīstīšanā;

- izglītības iestādes vadītāja ir līderis, kas teicami pārzina personāla pārvaldību, komunikāciju un veiksmīgi nodrošina un virza izglītības iestādes darbību un attīstību atbilstoši valsts izglītības pamatnostādnēm, novada un izglītības iestādes attīstības mērķiem, spēj iedziļināties un risināt nepieciešamās problēmas.

Vēlamies atzīmēt arī vadības komandas saprotamu pienākumu un atbildības jomu sadali, kas nodrošina efektīvu procesu pārvaldību. Skolas kolektīvs saskata savas attīstības iespējas, kuras balstās uz pašvertēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes vadītāju, vietniekiem, izglītības iestādes dibinātāja pārstāvi, izglītojamo vecākiem, izglītības iestādes padomi.
2. Sarunas ar pedagogiem, atbalsta personālu, skolēniem.
3. 11 mācību stundu /nodarbību vērošana (attālināti).
4. Izglītības iestādes (attālināta) apskate kopā ar izglītības iestādes vadītāju.
5. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība, e-klase, audzināšanas darba prioritātes trīs gadiem).
6. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem ar izglītības iestādes vadītāju un pedagogiem.
7. Tīmekļvietnes un komunikācijas sociālajos medijos analīze.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sistēmas veidošanu skolotāju profesionālajam darbam, lai ikdienas darbā tiktu izmantotas jaunas metodes un pieejas, kuras pedagogi veiksmīgi apguvuši profesionālās pilnveides kursos. Mācību stundās skolotāji vairāk uzmanības pievērsīs pašvadītās mācīšanās prasmju izkopšanai skolēniem, lai iemācītu bērnus izvirzīt savus mērķus, izvērtēt padarīto un uzņemties atbildību par savu mācīšanos. Izglītības iestāde strādās pie vērtēšanas kārtības pilnveidošanas un pedagogu prasmju pilnveidošanas vērtēšanā ikdienas mācību stundās, lai tā pilnībā nodrošinātu katra skolēna vienlīdzīgas iespējas, izaugsmi un būtu sistēmiska, iekļaujoša un atklāta.

Novēlu jums sekmīgu turpmāko sadarbību ar izglītības iestādes vadību un pedagogiem bērnu izaugsmei un sasniegumiem!

Ekspertu komisijas vadītāja Sanita Zveja